Remetské Hámre

Poloha

Remetské Hámre sa nachádzajú na južnom upätí pohoria Vihorlat v priemernej nadmorskej výške 276 m n. m. Východne od obce preteká potok Okna prameniaci v neďalekom jazere Morské oko (619 m n. m.). Nad obcou sa vypína vrch Lysák (821,1 m n. m.).

Kultúra a zaujímavosti

Ešte v tom istom roku si kúpili v chotári Remetských Hámrov pôvodné sztárayiovské majetky s rozlohou približne 4000 hektárov. Po príchode na Slovensko sa najprv zdržiavali v Strážskom a potom sa presťahovali do Remetských Hámrov. V roku 1922 bol gróf Ladislav Szechényi vymenovaný za maďarského veľvyslanca v USA, v diplomatických službách pôsobil až do roku 1935. V tomto období sa Remetské Hámre stali letnou rezidenciou tejto významnej rodiny. Jej členovia sa pričinili o nemalý rozvoj tejto obce. Samotný gróf sa pričinil o to, aby do miestnej zvernice priviezli niekoľko amerických bizónov a muflónov. V roku 1931 však staré sídlo rodiny vyhorelo, preto sa začalo so stavbou nového. Exteriér tohto nového sídla rodiny navrhol rakúsky architekt, interiér americký architekt. Takmer všetok nábytok do novej vily bol vyrobený na miestnej píle. Rodina začala túto vilu využívať najviac až po roku 1935, po odchode grófa do dôchodku. Miestni ju nazývali aj poľovnícky kaštielik, ktorého osud v nasledujúcich rokoch bol pohnutý. Po druhej svetovej vojne bol znárodnený, istý čas slúžil ako budova pre Vyššiu lesnícku školu. V roku 1956 však nešťastnou náhodou aj tento objekt vyhorel. Zachovali sa z neho len tri kamenné oblúky nad hlavným vchodom. V tesnej blízkosti tejto vily stoja dodnes zachované stavby – a to Kaštielik, ako ho v súčasnosti miestni nazývajú, ktorý slúžil ako dom pre služobníctvo rodiny a rímskokatolícky kostol Najsvätejšej Trojice z roku 1873 postavený v neskoroklasicistickom slohu. Je to jednoloďová stavba s vežou umiestnenou nad hlavným vchodom a pristavanou sakristiou. Vo veži sa nachádzajú tri zvony. Exteriér kostola je veľmi jednoduchý, bez výrazných umeleckých a výtvarných prvkov. Zaujme skôr interiérom a svojim nádherným dreveným vyrezávaným oltárom v strede ktorého sa nachádza pamiatkovo chránený obraz Najsvätejšej Trojice a po stranách sochy sv. Imricha, sv. Alžbety Uhorskej. Na chóre sa nachádza vyše storočný organ, ktorý vyrobil majster Riegger Ottó v Budapešti. Maľby na klenbách a stenách kostola zaujmú svojou prepracovanosťou. Kostol od roku 1998 do súčasnosti prechádza neustálymi rekonštruciami financovanými prevažne zo zbierok miestnych veriacich. V roku 1998 bola obnovená maľba chrámu, v roku 2005 vymenená stará eternitová strecha, v rokoch 2007 – 2008 bola celkovo zrekonštruovaná svätyňa, vymenená podlaha a podstavec pod hlavným oltárom, inštalovaný nový oltárny stôl, ambóna a krstiteľnica z červeného mramoru. V roku 2012 bola v celom obvode lode kostola nanesená nová sanačná omietka brániaca prenikaniu vlhkosti do muriva. V budúcnosti sa plánuje s celkovou opravou fasády kostola. Treba ešte dodať, že kostol svojou veľkosťou a architektonickými prvkami (v porovnaní s kostolmi v okolitých obciach) dokazuje, že pravdepodobne nebol stavaný na podnet miestneho ľudu, ale na podnet šľachticov, ktorí v obci sídlili. Zaujímavosťou je, že remetskohámorská farnosť vznikla v roku 1848, čiže ešte v čase, keď Remetské Hámre neboli samostatnou obcou, iba miestnou časťou susednej obce Vyšné Remety.
Romantizujúce objekty – spomínaný Kaštielik, ktorý dnes slúži ako penzión pre návštevníkov obce, budova Lesnej správy, budova bývalého Dojčenského ústavu, budova Zdravotného strediska a Kaštielik Morské oko na Morskom oku, všetky postavené začiatkom 20. storočia, dotvárajú obci nenapodobiteľnú atmosféru.
Železiareň, úzkokoľajná železnica, zvernica a Poľovnícky kaštieľ už v súčasnosti neexistujú.

Občianska vybavenosť

V obci sa nachádza materská škola, farský úrad, rímskokatolícky kostol, pošta, pekáreň, reštaurácia, pohostinstvo, potraviny Jednota, detský domov, penzión Kaštielik, zdravotné stredisko, lesná správa a Dom nádeje na miestnom cintoríne. Základná škola bola zrušená v roku 2016. Momentálne prebieha v budove prestavba a z bývalej školy bude domov sociálnych služieb.

Doprava

V obci sa nachádza lesná úzkokoľajná železnica Michalovce – Remetské Hámre – Morské oko. Trasa viedla od železničnej stanice cez roviny a podhorie až do vnútra Vihorlatských vrchov a mala 43 kilometrov. Prevádzka na tejto trati začala v polovici 20. rokov 20. storočia. Úzkokoľajku využívali nielen na zvážanie dreva z lesa, ale aj na dopravu majiteľov lesa a ich hostí do poľovníckeho zámočku na Morskom oku. Prístupová asfaltová cesta vtedy ešte nebola vybudovaná.
Táto trať s rozchodom 760 mm a parnom prevádzkou bola otvorená v roku 1924. Využila pritom trasy troch starých uhorských konských tratí: Michalovce – Veľké Zalužice – Hnojné – Kúpele (pri Jovse) a Remetské Hámre – Morské oko. V 60. rokoch 20. storočia časť tejto trate zanikla v súvislosti s výstavbou vodnej nádrže Zemplínska Šírava. Neskôr zanikla aj časť trate od Remetských Hámrov k Morskému oku. Treba dodať, že v 60. rokoch sa turisti poslednýkrát odviezli z Remetských Hámrov k Morskému oku. Bývalú úzkokoľajnú železnicu na konci obce dnes už pripomína iba pamätník pozostávajúci z makety motorovej lokomotívy a dvoch špeciálnych vozňov slúžiacich na zvážanie dreva z lesa.